Wyndruifoes weens droogte 15% kleiner as verlede jaar
Verbruikers kan uitsien na 'n paar baie goeie wyne uit vanjaar se wyndruifoes, hoewel die oes weens die droogte 15% kleiner is as verlede jaar, sê Vinpro.
Luidens 'n verklaring deur die wynbedryfliggaam is wyndruifboere en kelders in Suid-Afrika optimisties oor die gehalte van wyne uit die 2018-oes, hoewel die knellende droogte tot die kleinste oes in meer as 'n dekade gelei het. Sommige wingerde in die wyndruifstreke Breedekloof, Worcester en Robertson het boonop verlede September en Oktober rypskade ondervind.
"Ek haal my goed af vir Suid-Afrikaanse wyndruifboere en wynmakers wat hul praktyke in die wingerd en kelder aangepas het om die uitwerking van die watertekorte te demp," sê mnr. Francois Viljoen, bestuurder van Vinpro se wingerdkundige konsultasiediens. "Ons hoop van harte die droogte word hierdie winter gebreek en die wingerde herstel voldoende in die aanloop tot volgende jaar se wyndruifoes."
Vinpro het die afgelope week aangekondig dat die 2018-wyndruifoes volgens die Suid-Afrikaanse Wynbedryfinligting-en Stelsels (Sawis) einde April op 1 220 920 ton beraam is.
Bereken teen 'n gemiddelde produksie van 777 liter per ton druiwe, sal die 2018-oes na raming 948,3 miljoen liter beloop. Dít sluit sap en konsentraat vir nie-alkoholiese doeleindes, wyn vir brandewyn en distilleerwyn in.
Olifantsrivierstreek die hardste getref
Die Breedekloof is die enigste wynbedruifstreek wat 'n groter wyndruifoes aangeteken het. Die Olifantsrivierstreek is die hardste getref weens 'n watertoedeling van slegs 20% van die streek se normale toelaag uit die Clanwilliamdam. Hoewel die Noord-Kaapstreek nie watertekorte beleef het nie, is die streek se produksie ook laer by wingerde wat swak hertel her van rypskade vroeër in die groeityd.
Volgens Viljoen is min of geen plae en siektes aangemeld nie. Die droë seisoen het daartoe bygedra dat wingerde in die algemeen gesond was. Hy sê die Suid-Afrikaanse wynbedryf is reeds baie divers weens variasies in klimaat en terroir tussen die onderskeie streke. "Dit was egter vanjaar selfs moeiliker om te veralgemeen, aangesien die toestande wesenlik verskil van een streek en selfs van een plaas tot die volgende na gelang van toegang tot water, die voorkeur aan ander gewasse op die plaas en hoe die wingerd die droogte weerstaan het."
Parstyd het in die meeste streke sewe tot veertien dae later as gewoonlik begin, met sommige produsente wat teen einde April steeds besig was om te pars.
Die bedryf is opgewonde oor die gehalte van die druiwe, wat belowend kan wees vir goeie wyne.
Suid-Afrika is die agtste grootste wyndruifproduserende land en lewer nagenoeg 4% van die wêreld se wyn. Die wynbedryf dra R36 miljard by tot die land se bruto binnelandse produk en verskaf werk aan nagenoeg 290 000 mense.
Seisoen in wyndruifstreke
Hier volg Vinpro se oorsig oor die seisoen inn die verskillende wyndruifstreke:
Breedekloof: Baie gesonde toestande het geheers en die feit dat nuwe Colombar- en Pinotage-aanplantings begin dra het, het tot 'n groter wyndruifoes bygedra.
Klein Karoo: Hoewel 'n kleiner oes gerealiseer is, sal die rooiwyne 'n dieper kleur hê danksy kleiner korrels, terwyl witwyne met vars eienskappe verwag kan word.
Noord-Kaap: Chenin blanc-produksie het ietwat verhoog, maar Colombar, die grootste bydraende kultivar in die streek, is die meeste deur rypskade in sekere dele geraak.
Olifantsrivier: Die streek het die grootste daling in sy oes aangeteken omdat dit die hardste deur watertekorte getref is.
Paarl: Die aantal wyndruiftrosse is deur heelwat kleiner korrels getroef, wat tot 'n laer opbrengs gelei het, spesifiek in droëlandwingerde.
Roberston: 'n Kleiner, maar baie belowende wyndruifoes ondanks rypskade in sekere gebiede.
Stellenbosch: Ondanks probleme met besproeiing en 'n kleiner oes verwag wyndruifboere en wynmakers wonderlike wyne.
Swartland: Die droëlandstreek het ten spyte van 'n kleiner oes weens beperkte water 'n onverwags goeie jaar beleef.
Worcester: Die streek het een van sy moeilikste jare nog beleef weens waterbeperking en ryp. Wyndruifboere en wynmakers was nietemin innoverend in die wingerd en kelder om goeie wyne te lewer.
PreviousPrevious post:Winter brings renewed risk of bird flu outbreakNextNext post:Agriculture industry grows despite challenges